**Dor de Coșbuc**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(1866 - 2016, 150 de ani de la naștere)

Cu-argint pe valuri cântă Sălăuța

Și plopi răspund în taină, cu ecou,

Pe mal cărări de colb își torc sălcuța

Iar mama-și duce-n spate bocceluța

Către Hordou.

Meleag de vis, de dincolo de vreme,

O simfonie-i satul, din zăvoi

Până la car, ce sub povară geme,

Și biciul șfichiuind în zori, devreme,

Pe lângă boi.

Dospesc în vatra veșnic vie drame,

Dușmancele din versuri plâng iubind,

Cu lacrimi înflorite în năframe;

Flăcăi ce-s gata-n poartă să deshame

Vin hăulind.

Nuntesc sătenii îmbrăcând Zamfire

În albul, feciorelnicul veșmânt,

Dar viața-și țese firul ei subțire

Și-o altă filă-i și-o altă rostire:

Noi vrem pământ!

Se-aleargă file vechi prin calendare

Și-afară ninge iarăși liniștit,

Colindă sub ferestre primitoare

Eroii toți în strai de stih și soare

A răsărit.

Și dacă n-ar fi fresca asta vie

Țâșnind din al istoriei izbuc,

Am fi mai goi și lumea mai pustie,

Dar satu-i nemurit prin poezie

De Coșbuc.

Simion Felix Marțian